รมช. พาณิชย์ ชี้แจงสังคมอย่าเข้าใจผิดกรณี พ.ร.บ.ข้าว ชี้เป็นนำข้อมูลเก่ามาเผยแพร่
รมช. พาณิชย์ ชี้แจงสังคมอย่าเข้าใจผิดกรณีพรบ.ข้าว ชี้ เป็นนำข้อมูลเก่ามาเผยแพร่ พร้อมระบุ สนช.เตรียมพิจารณาร่างฉบับแก้ 20 กพ.นี้    นางสาวชุติมา บุณยประภัศร รัฐมนตรีช่วยว่าการกระทรวงพาณิชย์ เปิดเผยถึงกรณี พ.ร.บ. ข้าว ที่กำลังเป็นที่สนใจของสังคม ว่า มีการนำเอาข้อมูลที่ยังไม่ได้รับการแก้ไขและไม่เป็นปัจจุบันมาเสนอ โดยการหยิบยกเอาความเห็นที่เคยถูกถามในร่างเดิมก่อนมีการปรับแก้ช่วงปลายปีที่ผ่านมา มากล่าวถึงในสื่อต่างๆ ซึ่งาจทำให้สังคมมีความเข้าใจคลาดเคลื่อนว่า มีความเห็นตรงข้ามกับพลเอกประยุทธ์ จันทร์โอชา นายกรัฐมนตรี ทั้งนี้ ยืนยันว่า กระทรวงพาณิชย์ในฐานะที่เป็นหน่วยงานหนึ่งที่ได้เสนอความเห็นประกอบร่างฯ ฉบับที่ สนช. ส่งให้คณะรัฐมนตรี (ครม.) ให้ความเห็น ซึ่งกระทรวงพาณิชย์ไม่เห็นด้วยในหลายประเด็น และเสนอความเห็นที่ควรปรับแก้เมื่อปลายปีที่ผ่านมา ซึ่งในร่างฉบับที่จะเสนอ สนช. พิจารณาในวันที่ 20 กุมภาพันธ์นี้ ได้มีการแก้ไขตามที่กระทรวงพาณิชย์เสนอขอแก้เป็นส่วนใหญ่แล้ว    รัฐมนตรีช่วยว่าการกระทรวงพาณิชย์ กล่าวย้ำว่าร่าง พ.ร.บ. ฉบับนี้ เป็นร่างของ สนช. ซึ่งกระทรวงพาณิชย์มีผู้แทน 1 คนในกรรมาธิการวิสามัญที่ขอปรับแก้ เพื่อให้กฎหมายที่ออกมาเป็นประโยชน์กับทุกฝ่ายมากที่สุด ซึ่งสอดคล้องกับเจตนารมณ์ของนายกรัฐมนตรี ที่พยายามชี้ให้เห็นว่า มีความเข้าใจคลาดเคลื่อน โดยร่างที่ได้แก้ไขแล้วต่างจากร่างเดิมที่ สนช. เคยเสนอมา โดยเฉพาะในเรื่องเมล็ดพันธ์ุชาวนาจะไม่ได้รับผลกระทบตามกระแสที่เข้าใจผิด ทั้งนี้ เป็นเรื่องที่จะต้องพิจารณาตามขั้นตอนใน สนช. ซึ่งรัฐบาลไม่สามารถไปชี้นำได้และขอให้อย่าหลงเชื่อข่าวที่สร้างความเข้าใจผิดอยู่ในขณะนี้